སྙིང་བོའི་ལྷ་ཆོས་བྱེད་པར་གདམས་པ།

སྙིང་བོའི་ལྷ་ཆོས་བྱེད་པར་གདམས་པ། 

དགེ་འདུན་ཆོས་འཕེལ།

གང་ལ་བརྟེན་ན་བསླུ་བ་མ་མཆིས་པའི།།

སྐྱབས་གནས་རིན་ཆེན་གསུམ་གྱི་ཐུགས་རྗེའི་མཐུས།།

དོན་མེད་འཁོར་བའི་འཕྲུལ་སྣང་ཀུན་ཞི་ནས།།

བློ་སྣ་ཆོས་ལ་ཕྱོགས་པར་བྱིན་གྱིས་རློབས།།

ཅི་ལ་བསམས་ཀྱང་འཇིག་རྟེན་བྱ་གཞག་ལ།།

ཡང་སྒོས་སྙིང་བོ་ཏིལ་ཙམ་མི་འདུག་པས།།

ཡུན་ཐུང་ཚེ་འདིའི་བློ་སྣ་བསྒྱུར་བྱས་ཏེ།།

ད་ནས་སྙིང་བོའི་ལྷ་ཆོས་བྱེད་པར་བྱ།།

དར་མའི་ན་ཚོད་དབྱར་གྱི་མེ་ཏོག་ཙམ།།

མཛེས་པའི་བཀྲག་མདངས་དགུན་གྱི་འཇའ་ཚོན་ཙམ།།

མི་ཡི་ཚེ་ལ་ཡུན་ལོང་མི་འདུག་པས།།

ད་ནི་སྙིང་བོའི་ལྷ་ཆོས་བྱེད་པར་བྱ།།

སྡུག་པའི་དུས་སུ་སྐྱིད་པའི་ཐབས་ལ་རེ།།

སྐྱིད་པའི་དུས་སུ་སྡུག་བསྔལ་ཡོང་གིས་དོགས།།

རེ་དོགས་འཕྲང་ལས་ཐར་དུས་མི་འདུག་པས།།

ད་ནི་སྙིང་བོའི་ལྷ་ཆོས་བྱེད་པར་བྱ།།

གཅེས་པར་བསྐྱངས་ཀྱང་ནད་དང་གཅོང་གི་གཞི།།

རྒྱན་གྱིས་མཛེས་ཀྱང་མི་གཙང་རང་བཞིན་ཉིད།།

མི་རྟག་ལུས་ལ་སྙིང་བོ་མི་འདུག་པས།།

ད་ནི་སྙིང་བོའི་ལྷ་ཆོས་བྱེད་པར་བྱ།།

ཕྱུག་པོ་ཕྱུག་པོའི་ས་ནས་སྡུག་གཏམ་བྱེད།།

དབུལ་བོ་དབུལ་བོའི་ས་ནས་སྨྲེ་ངག་འདོན།།

མི་རེའི་སེམས་ལ་སྡུག་བསྔལ་ཁུར་བོ་རེ།།

འཁོར་བའི་གནས་ན་བདེ་བའི་སྐབས་མ་མཆིས།།

སྤྱིར་ན་ཕྱི་རོལ་བདེ་སྡུག་སྣང་བ་ཀུན།།

རང་གི་སེམས་ཉིད་གཅིག་པོའི་ཆོ་འཕྲུལ་ཏེ།།

ནང་གི་གཟུགས་བརྙན་ཕྱི་རུ་འཆར་བ་ལས།།

ཕྱི་ཡི་རྣམ་པ་ཚུར་ལ་འོངས་པ་མིན།།

དེ་ལྟར་ལེགས་པར་གོ་ནས་དཔྱད་པ་ཡིས།།

ཀུན་གཞི་སེམས་ཀྱི་རྩ་བ་ཆོད་པའི་ཚེ།།

སྣང་བའི་ན་བུན་འདི་ཡི་ཕ་རོལ་ན།།

ཆོས་ཉིད་དོན་གྱི་ནམ་མཁའ་དངོས་སུ་བཞུགས།།

ཡོད་ཅེས་བྱ་བ་འདི་ཡང་བཅོས་མ་སྟེ།།

མེད་ཅེས་བྱ་བ་འདི་ཡང་བཅོས་མ་ཉིད།།

དེ་འདྲའི་བཅོས་མ་ཀུན་གྱིས་མ་བསླད་པ།།

སེམས་ཀྱི་རང་བཞིན་རྫོགས་པའི་སངས་རྒྱས་ཡིན།།

ཡིན་མིན་རྣམ་རྟོག་ཆུ་ཡི་གཉེར་མ་བཞིན།།

གཅིག་རྗེས་གཅིག་གིས་མཐུད་དེ་འགྲོ་བ་འདི།།

གཏོད་མེད་ངང་དུ་ལྷོད་ཀྱིས་ཞིག་པའི་ཚེ།།

ཆོས་དབྱིངས་གདོད་མའི་རྒྱ་མཚོར་བསླེབས་པ་ལེགས།།

མདོར་ན་སྣར་བ་སེམས་ཀྱི་ཆོ་འཕྲུལ་ཏེ།།

སེམས་ནི་སྟོང་བ་གཞི་མེད་རྩ་བྲལ་ཉིད།།

གཞི་མེད་ཆོས་ལ་བདག་ཏུ་བཟུང་བ་ཡིས།།

ཁྱོད་དང་ང་ཡང་འཁོར་བའི་གནས་སུ་འགྱམ།།

དེས་ན་སྣང་བའི་རྗེས་སུ་མ་འབྲང་བར།།

སྣང་མཁན་ཁོ་ལ་ཅེར་གྱིས་བལྟས་པའི་ཚེ།།

བརྗོད་དུ་མེད་པའི་རང་ངོ་མཐོང་འགྱུར་བས།།

སངས་རྒྱས་ཐོབ་པའི་ལམ་དེ་ཐག་མི་རིང།།

དེ་ལྟར་རྩ་གསུམ་ལྷ་ཡི་བྱིན་རླབས་ཀྱིས།།

མྱུར་དུ་རང་སེམས་སྟོང་བའི་རྩད་ཆོད་དེ།།

ཀ་དག་རྫོགས་པ་ཆེན་པོའི་རྒྱལ་ས་ནས།།

མཐའ་མེད་འགྲོ་བའི་དོན་ཆེན་བྱེད་པར་ཤོག།